Jazoni ijro etish muassasalaridan ozod qilingan shaxslarga nafaqa tayinlash va toʻlash tartibini takomillashtirish chora-tadbirlari toʻgʻrisida
(resolution, 2026-05-06)

Oʻzbekiston Respublikasi Prezidentining “Aholini ijtimoiy himoya qilish tizimini moliyalashtirish tartib-taomillarini takomillashtirish toʻgʻrisida” 2025-yil 30-yanvardagi PF-17-son Farmoni ijrosini taʼminlash, shuningdek, jazoni ijro etish muassasalaridan ozod qilingan shaxslarning jamiyatda oʻz oʻrnini topishi va ijtimoiy moslashuviga amaliy koʻmaklashish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Aholini ijtimoiy himoya qilish tizimini moliyalashtirish tartib-taomillarini takomillashtirish toʻgʻrisida” 2025-yil 30-yanvardagi PF-17-son Farmoni bilan ozodlikdan mahrum etish joylaridan ozod qilingan shaxslarga bazaviy hisoblash miqdorining 6 baravari miqdoridagi bir martalik nafaqa (keyingi oʻrinlarda — nafaqa) pulini uni tayinlashning amaldagi tartibi saqlab qolingan holda, “Inson” ijtimoiy xizmatlar markazlari orqali toʻlash belgilangani maʼlumot uchun qabul qilinsin. 2. Jazoni ijro etish muassasalaridan ozod qilingan shaxslarga bir martalik nafaqa tayinlash va toʻlash tartibi toʻgʻrisidagi nizom ilovaga muvofiq tasdiqlansin. 3. Shunday tartib oʻrnatilsinki, unga muvofiq: a) nafaqa tayinlash uchun murojaat qilish, murojaatlarni koʻrib chiqish va nafaqa tayinlash “E-probatsiya” axborot tizimi orqali amalga oshiriladi; b) nafaqa tuman (shahar) probatsiya boʻlinmalari tomonidan tayinlanadi hamda respublika budjetdan ajratiladigan mablagʻlar hisobidan toʻlanadi; v) tayinlangan nafaqa “E-probatsiya” axborot tizimi orqali taqdim etilgan maʼlumotlar asosida “Ijtimoiy himoya yagona reyestri” axborot tizimi (keyingi oʻrinlarda — “Yagona reyestr” AT) orqali toʻlanadi. Bunda: Oʻzbekiston Respublikasi Prezidenti huzuridagi Ijtimoiy himoya milliy agentligi (keyingi oʻrinlarda — Agentlik) tomonidan har oyning 2-sanasiga qadar oʻtgan oyda toʻlangan nafaqalarning umumiy summasidan kam boʻlmagan miqdordagi mablagʻlar toʻgʻridan-toʻgʻri shartnoma tuzilgan tijorat banki yoki boshqa ixtisoslashgan tashkilot (keyingi oʻrinlarda — tijorat banki) hisobvaragʻiga oʻtkazib beriladi; jazoni ijro etish muassasalaridan ozod qilingan shaxslarning murojaatiga asosan “Yagona reyestr” AT orqali elektron yuborilgan toʻlov qaydnomalariga muvofiq nafaqa tijorat banki tomonidan naqd pul shaklida toʻlanadi yoki ularda mavjud bank kartalariga oʻtkazib beriladi. 4. Oʻzbekiston Respublikasi Ichki ishlar vazirligi Agentlik bilan birgalikda 2025-yil 1-sentabrga qadar “E-probatsiya” axborot tizimi “Yagona reyestr” ATga integratsiya qilinishini hamda “E-probatsiya” axborot tizimi orqali nafaqa tayinlash boʻyicha murojaatlarni qabul qilish, koʻrib chiqish va tayinlashning barcha texnik imkoniyatlarini yaratish choralarini koʻrsin. 5. Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari bir oy muddatda belgilangan tartibda Qoraqalpogʻiston Respublikasi budjeti, viloyatlar va Toshkent shahri budjetlari parametrlarida jazoni ijro etish muassasalaridan ozod qilingan shaxslarga bir martalik nafaqa toʻlash maqsadlari uchun 2025-yilda koʻzda tutilgan mablagʻlar Agentlik hududiy boshqarmalariga oʻtkazib berilishini, 2026-yildan boshlab har yili ushbu bandda nazarda tutilgan maqsadlar uchun tegishli mablagʻlar Davlat budjeti parametrlarida nazarda tutilishini taʼminlasin. 6. Vazirlar Mahkamasining 1996-yil 31-iyuldagi 318-F-son farmoyishi oʻz kuchini yoʻqotgan deb hisoblansin. 7. Ushbu qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov hamda ichki ishlar vaziri A.A. Tashpulatov zimmasiga yuklansin. 1. Ushbu Nizom jazoni ijro etish muassasalaridan ozod qilingan shaxslarga bir martalik nafaqa (keyingi oʻrinlarda — nafaqa) tayinlash va toʻlash tartibini belgilaydi. 2. Nafaqa Oʻzbekiston Respublikasidagi jazoni ijro etish muassasalaridan ozod qilingan Oʻzbekiston Respublikasi fuqarolari, Oʻzbekiston Respublikasida doimiy yashaydigan chet el fuqarolari va fuqaroligi boʻlmagan shaxslarga tayinlanadi. 3. Ushbu Nizomda quyidagi asosiy tushunchalardan foydalaniladi: ariza beruvchi — oʻziga nisbatan nafaqa tayinlanishini soʻrab murojaat qilgan jazoni ijro etish muassasasidan ozod qilingan shaxs; vakolatli organ — tuman (shahar) probatsiya boʻlinmalari; nafaqa — qonunchilikka muvofiq jazoni ijro etish muassasalaridan ozod qilingan shaxslarga bazaviy hisoblash miqdorining 6 baravari miqdorida toʻlanadigan bir martalik pul; Agentlik — Oʻzbekiston Respublikasi Prezidenti huzuridagi Ijtimoiy himoya milliy agentligi. 4. Nafaqa tayinlash uchun murojaat qilish, murojaatlarni koʻrib chiqish va nafaqalarni tayinlash “E-probatsiya” axborot tizimi orqali amalga oshiriladi. 5. Nafaqa tuman (shahar) probatsiya boʻlinmalari tomonidan tayinlanadi hamda respublika budjet mablagʻlari hisobidan toʻlanadi. 6. Jazoni ijro etish muassasalaridan ozod qilingan shaxslarga nafaqa ushbu Nizomga 1-ilovaga muvofiq sxemaga asosan tayinlanadi va toʻlanadi. 7. Ariza beruvchi jazoni ijro etish muassasasidan ozod qilingan kundan boshlab bir oy ichida oʻz xohishiga koʻra nafaqa tayinlanishi uchun vakolatli organga shaxsan murojaat qiladi. 8. Vakolatli organning xodimi ariza beruvchining nomidan ushbu Nizomga 2-ilovaga muvofiq shakldagi arizani “E-probatsiya” axborot tizimida elektron shaklda toʻldiradi. Ariza beruvchidan arizada koʻrsatilmagan maʼlumotlarni hamda boshqa hujjatlarni talab qilishga yoʻl qoʻyilmaydi. 9. Zarur maʼlumotlar arizaga kiritilgandan soʻng ariza beruvchi maʼlumotlarning toʻgʻriligini tekshiradi va imzolarni identifikatsiya qilishning tegishli vositalari (daktiloskopiya, elektron raqamli imzo, Mobil-ID va boshqalar) bilan tasdiqlaydi. 10. Vakolatli organ bir ish kuni mobaynida: “E-probatsiya” axborot tizimida ariza beruvchining jazoni ijro etish muassasasidan ozod qilingani toʻgʻrisidagi maʼlumotlarni “E-mahkum” axborot tizimidan elektron axborot almashinuvi orqali tekshiradi; ariza beruvchining jazoni ijro etish muassasasidan ozod qilingani tasdiqlangan taqdirda, ariza beruvchiga “E-probatsiya” axborot tizimi orqali nafaqa tayinlaydi va bu toʻgʻrisidagi maʼlumotni nafaqa toʻlash uchun “Ijtimoiy himoya yagona reyestri” axborot tizimiga (keyingi oʻrinlarda — “Yagona reyestr” AT) yuboradi; ariza beruvchini nafaqa tayinlangani va nafaqani olish uchun murojaat qilishi lozim boʻlgan tijorat banki toʻgʻrisida ushbu Nizomga 2-ilovaga muvofiq arizada koʻrsatilgan mobil aloqa vositasi orqali xabardor qiladi. Nafaqaning miqdori vakolatli organga murojaat etish kunida belgilangan bazaviy hisoblash miqdoridan kelib chiqqan holda belgilanadi. 11. Quyidagi hollarda nafaqa tayinlash rad etiladi: ariza beruvchi tomonidan nafaqa tayinlash boʻyicha ushbu Nizomning 7-bandida belgilangan muddatda murojaat qilinmaganda; “E-mahkum” axborot tizimi orqali ariza beruvchining jazoni ijro etish muassasasida jazoni oʻtagani va ozod qilingani tasdiqlanmaganda; jazoni ijro etish muassasasidan ozod qilingan shaxs vafot etgan taqdirda. Ushbu bandda belgilanmagan asoslar boʻyicha nafaqa tayinlashni rad etishga yoʻl qoʻyilmaydi. 12. “Yagona reyestr” ATda ariza beruvchiga nafaqa tayinlangani toʻgʻrisidagi maʼlumotlar kelib tushgan vaqtdan soʻng avtomatik ravishda toʻlov qaydnomasi shakllantiriladi va nafaqa toʻlash uchun toʻgʻridan-toʻgʻri shartnoma tuzilgan tijorat bankiga yuboriladi. 13. Agentlik har oyning 2-sanasiga qadar oʻtgan oyda toʻlangan nafaqalarning umumiy summasidan kam boʻlmagan miqdordagi mablagʻlarni tijorat bankining hisobvaragʻiga oʻtkazib beradi. 14. Nafaqa oluvchi shaxsini tasdiqlovchi hujjatlarni yoki jazoni oʻtab boʻlganlik yoki jazodan ozod qilinganlik toʻgʻrisida belgilangan namunadagi maʼlumotnomani koʻrsatgan holda, unga nafaqa tayinlangan kundan boshlab bir oy muddat ichida nafaqani olish uchun tijorat bankining istalgan filialiga murojaat qilishi mumkin. Nafaqa tayinlangan shaxs ushbu bandning birinchi xatboshisida belgilangan muddatda nafaqani olish uchun murojaat qilmagan taqdirda yoki ushbu nafaqa avval toʻlab berilgan boʻlsa, nafaqa toʻlash rad etiladi. 15. Tijorat banki nafaqani olish uchun murojaat qilgan nafaqa oluvchining nafaqaga boʻlgan huquqini “Yagona reyestr” ATga elektron soʻrov yuborish orqali tasdiqlaydi hamda oldindan moliyalashtirilgan mablagʻlar hisobidan nafaqani nafaqa oluvchining xohishiga koʻra naqd pul shaklida yoki unga tegishli boʻlgan bank kartasi pul oʻtkazish orqali toʻlaydi. 16. Nafaqa oluvchilarga tijorat banki tomonidan nafaqani naqd pul shaklida toʻlab berganlik uchun bank xizmat haqi miqdori tijorat banki va Agentlik oʻrtasida tuziladigan shartnomaga muvofiq, biroq toʻlab berilgan nafaqa miqdorining 0,1 foizidan oshmagan miqdorda belgilanadi. 17. Joriy oy mobaynida nafaqa oluvchilar tomonidan talab qilinmagan va tijorat bankining maxsus hisobvaraqlaridagi mablagʻlar joriy oydan keyingi oyning 1-sanasiga qadar ushbu Nizom maqsadlariga muvofiq kelgusida toʻlash uchun Oʻzbekiston Respublikasining respublika budjetiga qaytariladi. 18. Jazoni ijro etish muassasasidan ozod qilingan shaxs vafot etgan taqdirda, unga nisbatan nafaqa tayinlanmaydi yoki tayinlangan nafaqa toʻlanmaydi. 19. Ushbu Nizomga muvofiq axborot tizimlari orqali yuborilgan nafaqa toʻlash huquqini beradigan maʼlumotlarning toʻgʻriligi va haqqoniyligi uchun javobgarlik vakolatli organga yuklanadi. 20. Vakolatli organlar oʻz faoliyatini amalga oshirishi natijasida olingan ariza beruvchilar yoki nafaqa oluvchi haqidagi maʼlumotlarning sir saqlanishini taʼminlashi kerak. 21. Ariza beruvchi yoki nafaqa oluvchi davlat organlari va boshqa tashkilotlar xodimlarining xatti-harakatlari yuzasidan qonunchilik hujjatlarida belgilangan tartibda shikoyat qilishi mumkin. 22. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar. ________________________________________(sana)(raqam)ARIZA(Ozodlikdan mahrum etish tarzidagi jazoni ijro etish muassasalaridan ozod etilgan shaxslarga nafaqa tayinlash toʻgʻrisida)1. F.I.O.2. Tugʻilgan yili va sanasi3. Yashash joyi boʻyicha roʻyxatdan oʻtgan joyi4. Vaqtincha yashash joyi5. Shaxsni tasdiqlovchi hujjat (tugʻilganlik guvohnomasi, biometrik pasporti, ID karta) maʼlumotlari*6. Telefon raqami